Yehowa Odasefohi yi fɔmi ligbi ejakaa wa he ye kaa e ji nɔ́ ko nɛ Mawu kplɛɛ we nɔ. E ngɛ mi kaa Baiblo ɔ gba we mi kpoo nɛ e de ke fɔmi ligbi yemi hí mohu lɛɛ, se Baiblo ɔ yeɔ bua wɔ nɛ wa naa Mawu susumi ngɛ ní komɛ nɛ a peeɔ ngɛ fɔmi ligbi yemi mi ɔ a he. Ha nɛ wa susu níhi eywiɛ komɛ, kɛ Baiblo mi sisi tomi mlaahi nɛ wa ma nyɛ maa ngɔ kɛ to he ɔ a he nɛ waa hyɛ.
Fɔmi Ligbi Yemi Je Wɔ Jami Mi. Womi nɛ ji, Funk & Wagnalls Standard Dictionary of Folklore, Mythology, and Legend ɔ tsɔɔ nya kaa, nihi yeɔ gbijlɔ nɛ ɔ ejakaa a susu kaa “mumi yayamihi ma nyɛ maa ye nɔ ko awi ngɛ e fɔmi ligbi nɔ, lɔ ɔ he ɔ, ke nɔ ɔ ngɛ e fɔmi ligbi yee nɛ e huɛmɛ ba ha lɛ manye ɔ, lɔ ɔ ma nyɛ maa po nɔ ɔ he piɛ ngɛ mumi yayami ɔmɛ a he.” The Lore of Birthdays womi ɔ hu tsɔɔ kaa ngɛ blema a, “dodoe mi hyɛli daa nɔ ko fɔmi ligbi nɔ nɛ a tsɔɔ bɔ nɛ nɔ ɔ hwɔɔ se maa pee ha.” Jehanɛ hu ɔ, a he ye kaa ke “a su kɛnlɛ ngɛ nɔ ko fɔmi ligbi nɔ ɔ, a ma ná he blɔ klɛdɛɛ kɛ bi jɔɔmi kɛ ha nɔ ɔ.”
Se Baiblo ɔ kplɛɛ we klaami, kunya yemi, mumihi a tsɛmi, loo ‘níhi kaa jã a nɔ.’ (5 Mose 18:14; Galatia Bi 5:19-21) Ngɛ anɔkuale mi ɔ, nɔ́ kake he je nɛ Mawu kpata blema Babilon bi ɔmɛ a hɛ mi ji kaa a ngɔ a he kɛ wo dodoe mi hyɛmi kɛ kunya yemi mi. (Yesaya 47:11-15) Pi he nɛ kusumihi tsuo je kɛ ba a nɛ Yehowa Odasefohi kɛ a juɛmi maa nɔ titli, se ke a na kaa kusumi ko kɛ Baiblo sisi tomi mlaa ko kɔ we ɔ, a ma we a hɛ kɛ fɔɛ nɔ.
Yesu kaseli ɔmɛ yi fɔmi ligbi. Womi nɛ ji, The World Book Encyclopedia a de ke “a bu fɔmi ligbi yemi kaa wɔ jali a kusumi.” Baiblo ɔ tsɔɔ kaa Yesu kaseli ɔmɛ kɛ ni kpahi nɛ Yesu tsɔɔ mɛ ní ɔ pee nɔ hyɛmi nɔ́ nɛ e sa kaa Kristofohi tsuo nɛ a nyɛɛ se.
—2 Tesalonika Bi 3:6.
Yesu gbenɔ ɔ pɛ ji gbijlɔ nɛ Mawu suɔ kaa Kristofohi nɛ a ye, se pi fɔmi ligbi. (Luka 22:17-20) Ko ha nɛ enɛ ɔ nɛ pee mo nyakpɛ, ejakaa Baiblo ɔ de ke ‘ligbi nɛ nɔ ko gbo ɔ hi pe ligbi nɛ a fɔ lɛ.’ (Fiɛlɔ 7:1) Benɛ Yesu gbo ɔ, e ná biɛ kpakpa ngɛ Mawu hɛ mi, enɛ ɔ he ɔ, ligbi nɛ e gbo ɔ hi pe ligbi nɛ a fɔ lɛ ɔ.
—Hebri Bi 1:4.
He ko be Baiblo ɔ mi nɛ tsɔɔ kaa Mawu sɔmɔlɔ ko ye e fɔmi ligbi. Mawu ha nɛ a ngma nihi enyɔ komɛ nɛ a ye a fɔmi ligbi he sane ngɛ Baiblo ɔ mi. Pi Mawu jali ji jamɛ a ni ɔmɛ, lɔ ɔ he ɔ, wa be nyɛe ma de ke Mawu hɛ je nɔ kaa e ma de e sɔmɔli kaa e sa nɛ a ye a fɔmi ligbi. Jehanɛ hu ɔ, bɔ nɛ Baiblo ɔ tu jamɛ a fɔmi ligbi yemi ɔmɛ a he munyu ha a tsɔɔ kaa Mawu bua jɔɛ he.
—1 Mose 40:20-22; Marko 6:21-29.
Anɛ fɔmi ligbi nɛ Yehowa Odasefohi yi ɔ haa nɛ a bimɛ nuɔ he kaa nɔ́ ko ngɛ mɛ bɔe lo?
Ngɛ jeha a mi tsuo ɔ, Odasefohi jeɔ suɔmi kpo kɛ tsɔɔ a bimɛ nɛ a heɔ níhi kɛ haa mɛ nɛ a kɛ mɛ jeɔ a hɛja. A bɔɔ mɔde kaa a maa kase bɔ nɛ Mawu haa e bimɛ ní kpakpahi be tsuaa be ɔ. (Mateo 7:11) Odasefohi a bimɛ nui he kaa nɔ́ ko ngɛ mɛ bɔe. Nɔ́ nɛ a ti ni komɛ de ji nɛ ɔ nɛ:
“Ke o ná nike ní ko nɛ o hyɛ we blɔ ɔ, o bua jɔɔ wawɛɛ.”
—Tammy, e ye jeha 12.
“E ngɛ mi kaa ye fɔli ki mi nɔ́ ko ngɛ ye fɔmi ligbi nɔ mohu lɛɛ, se a keeɔ mi ní ngɛ be kpahi a mi. I suɔ lɛ jã ejakaa e haa nɛ ye bua jɔɔ.”
—Gregory, e ye jeha 11.
“Anɛ o susu kaa jamɛ a hɛngmɛfia nyɔngma a, kɛ keeki tsɔwi ɔmɛ, kɛ la nɛ nyɛ fiaa a lɛ tsɔɔ kaa nyɛ ngɛ nyɛ hɛ ja jee lo? Moo ba ye we ɔ mi nɛ o ba hyɛ hɛja jemi nitsɛnitsɛ!”
—Eric, e ye jeha 6.